Diari Oficial de la Generalitat Valenciana


Sumari del DOGV 9567, del 03-04-2023 (2023/3387)

RESOLUCIÓ de 28 de març de 2023, de la consellera d'Educació, Cultura i Esport, per la qual s'aproven les bases reguladores i es convoquen subvencions per a la formació de tècniques, àrbitres, jutgesses i entrenadores, per a l'execució del Pla de recuperació, transformació i resiliència dins del component 26 al territori de la Comunitat Valenciana, finançat per la Unió Europea -Next Generation EU-, i s'aprova la modificació del Pla estratègic de subvencions d'aquesta conselleria.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9567

Data del DOGV
:   03-04-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3387


Data del document
:   28-03-2023

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 28 de març de 2023, de la consellera d'Educació, Cultura i Esport, per la qual s'aproven les bases reguladores i es convoquen subvencions per a la formació de tècniques, àrbitres, jutgesses i entrenadores, per a l'execució del Pla de recuperació, transformació i resiliència dins del component 26 al territori de la Comunitat Valenciana, finançat per la Unió Europea -Next Generation EU-, i s'aprova la modificació del Pla estratègic de subvencions d'aquesta conselleria. [2023/3387]  
I. L'Estatut d'Autonomia de la Comunitat Valenciana disposa, en l'article 10, que l'actuació de la Generalitat se centrarà primordialment, entre altres, en la igualtat de drets d'homes i dones en tots els àmbits, en particular en matèria d'ocupació i treball. I en l'article 11 estableix que la Generalitat vetlarà perquè les dones i els homes puguen participar plenament en la vida laboral, social, familiar i política sense discriminacions de cap mena i en igualtat de condicions, garantint la compatibilitat de la vida familiar i laboral.  
La Llei 4/2012, de 15 d'octubre, per la qual s'aprova la Carta de drets socials de la Comunitat Valenciana (DOGV 6884, 18.10.2012), disposa en el seu article 28 del principi d'igualtat en el sistema educatiu, que la Generalitat garantirà el mateix dret a l'educació de dones i homes.  
La Llei 9/2003, de 2 d'abril, per a la igualtat entre dones i homes (DOGV 4474, 04.04.2003), en el seu article 5, recull la necessitat de potenciar la igualtat real de dones i homes, en totes les seues dimensions, incloses la curricular i l'escolar, entre altres.  
Així mateix, aquesta llei, en el seu article 8 sobre formació per a la igualtat, disposa que la Conselleria d'Educació, Cultura i Esport establirà i fomentarà mecanismes de formació, control i seguiment, per a implantar i garantir la igualtat de gènere en el sistema educatiu valencià.  
  
II. El Mecanisme de recuperació i resiliència (MRR) posat en marxa per la Unió Europea per a fer front a la crisi derivada de la pandèmia del COVID 19, té la seua aplicació a l'Estat espanyol mitjançant el Pla de recuperació, transformació i resiliència del Govern d'Espanya (d'ara en avant PRTR) aprovat pel Consell de Ministres de 27 d'abril de 2021 (BOE 30.04.2021) per a l'execució del MRR, i inclou entre els principals objectius dels fons destinats el Component 26 (sector de l'esport). Els principals objectius en el foment del sector de l'esport són la dinamització, reestructuració i modernització del sector adaptant-lo a la nova realitat socioeconòmica mitjançant els processos de transformació digital i de transició ecològica.  
  
III. El Component 26 del Pla de recuperació, denominat «Pla de foment del sector de l'esport», aborda aspectes tan variats com la digitalització del sector esport; la inversió dirigida a optimitzar els recursos i implementar mesures de sostenibilitat ambiental en les instal·lacions esportives; el desenvolupament d'infraestructures que permeten un millor accés a l'activitat física saludable en zones en risc de despoblació; el foment d'hàbits saludables a través de l'esport i l'activitat física, millorant la salut dels nostres ciutadans i el desenvolupament de sectors específics que promoguen la igualtat i la inclusió en l'esport. És precisament el pilar de la promoció de la igualtat en l'esport l'àmbit al qual se circumscriuen les mesures projectades en la present disposició.  
  
Dins del Pla social de l'esport, la promoció de la igualtat en l'esport està especialment dirigida a la reducció de la desigualtat en aquest àmbit, en una clara acció directa per la igualtat de gènere i de les persones amb discapacitat. Es projecten diverses accions per a augmentar la presència i visibilitat de les dones en l'àmbit esportiu, així com la promoció de la inclusió i igualtat de les persones amb discapacitat en l'esport.  
Amb data 5 de juliol de 2022 es celebra l'Acord de la Conferencia sectorial sobre promoció de la igualtat en l'esport. En aquest acord es descriuen les línies d'acció que poden executar les comunitats autònomes entre les quals es troben la formació de tècnics esportius en igualtat i la formació de tècniques, àrbitres, jutgesses i entrenadores.  
És en aquest acord on s'assigna el repartiment de fons del MRTC entre les diferents comunitats autònomes per al Projecte -C26.I03.P02 Promoció de la Igualtat en l'Esport - al qual corresponen les actuacions que es volen subvencionar amb aquesta resolució.  
Per tant, les mesures projectades en aquestes bases reguladores són un element important per a la consecució de la igualtat en l'esport i se circumscriuen al foment de la formació de tècnics esportius en igualtat i la formació de tècniques, àrbitres, jutgesses i entrenadores.  
  
IV. La Llei 2/2011, de 22 de març, de la Generalitat, de l'Esport i l'activitat física de la Comunitat Valenciana, estableix, entre les seus principis rectors, que les administracions públiques de la Comunitat Valenciana, dins de l'àmbit de les seues competències, promocionaran, coordinaran i regularan l'esport i l'activitat física com a activitats socials d'interés públic que milloren la salut i augmenten la qualitat de vida i reconeix la pràctica esportiva com a factor essencial per a la cura de la salut, l'augment de la qualitat de vida i del benestar social, i el desenvolupament integral de la persona.  
En aquest sentit, estableix en l'article 3 que la Generalitat, en l'àmbit de la seua política esportiva, promocionarà l'esport per a tots, diversificant les accions i programes esportius promoguts per les administracions públiques en consideració a tots els sectors i àmbits socials, creant hàbits de vida saludable i millorant la qualitat de vida, el benestar i les relacions socials i familiars; promourà la qualificació i regulació professional en l'esport i l'activitat física, establint les condicions adequades que afavorisquen l'actualització i formació permanent i atribueix, en l'article 5, a la conselleria que tinga assignades les competències en matèria d'esport, les competències de la Generalitat en aquest àmbit.  
  
  
V. El Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19 inclou en el seu capítol VI la regulació d'un règim especial de gestió de les actuacions incloses en el Pla de recuperació, transformació i resiliència.  
En matèria de gestió de subvencions per concurrència competitiva, l'article 23 d'aquesta disposició legal estableix que s'aprovaran en un únic expedient, mitjançant resolució de la persona titular de la conselleria competent per raó de la matèria, les bases reguladores, la convocatòria i la modificació, si fa al cas, del pla estratègic de subvencions. En aquests expedients únicament hauran de complir-se els següents tràmits, amb caràcter d'urgència: resolució d'inici, informe de la Intervenció Delegada i informe de l'Advocacia General.  
  
VI. Les subvencions que s'atorguen a l'empara d'aquestes bases no estan subjectes a l'obligació de notificació prèvia a la Comissió Europea, per no complir les condicions establides en l'article 107.1 del Tractat de funcionament de la Unió Europea; considerant la finalitat de les ajudes i les entitats a les quals es dirigeixen no afecten els intercanvis comercials, ni falsegen o amenacen amb falsejar la competència afavorint a empreses o entitats. D'acord amb el Decret 128/2017, la direcció general competent en política de la competència ha emés l'informe corresponent.  
  
VII. De conformitat amb l'article 164 de la Llei 1/2015, de 6 de febrer de la generalitat, d'hisenda pública, del sector públic instrumental i de subvencions, per Resolució de 23 de març de 2020, del conseller d'Educació, Cultura i Esport, aprovà el Pla estratègic de subvencions 2020-2023 de la Conselleria d'Educació, Cultura i Esport. Atés que per aquesta convocatòria es crea una línia nova de subvenció, aquesta ha de ser incorporada a l'esmentat document amb l'objectiu que oferisca la informació relativa a l'activitat subvencional de la conselleria de manera completa i integrada, afavorint amb això la informació a la ciutadania i la transparència en la gestió.  
D'acord amb el que disposa l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, en relació amb l'article 160.2, 160.4 i 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport; vistos els informes preceptius emesos per l'Advocacia General de la Generalitat i per la Intervenció Delegada, resolc:  
  
Primer  
Aprovar les bases reguladores per a la concessió de les subvencions destinades a la formació de tècniques, àrbitres, jutgesses i entrenadores emmarcades en l'execució del Pla de recuperació, transformació i resiliència dins de la Component 26 al territori de la Comunitat Valenciana.  
  
Segon  
Convocar per a l'any 2023 la concessió de les subvencions destinades a la formació de tècniques, àrbitres, jutgesses i entrenadores i aprovar el document model que figura com a annex III, i que hauran d'utilitzar els sol·licitants d'aquestes ajudes.  
  
Tercer  
Modificar el Pla estratègic de subvencions 2020-2023 (annex II) de la Conselleria d'Educació, Cultura i Esport, aprovat per la Resolució de 23 de març de 2020, del conseller d'Educació, Cultura i Esport, i addicionar una nova línia de subvenció dins de l'objectiu estratègic 4 de la Direcció General d'Esport «Ensenyaments, cursos i activitats formatives, i titulacions oficials relacionades amb l'activitat física i l'esport», fomentant la formació mitjançant la concessió d'ajudes a la formació en funcions de tècniques, entrenadores, àrbitres i jutgesses esportives (annex II).  
  
Quart  
Incidència pressupostària. Les subvencions que es concedisquen a l'empara d'aquesta resolució estaran finançades per la Unió Europea, en el marc del Component 26 del Pla de recuperació, transformació i resiliència (PRTR) del Govern d'Espanya, pel qual s'aplica el Mecanisme de recuperació i resiliència dels Fons Next Generation de la UE.  
  
Cinqué  
Es delega en la persona titular de la direcció general amb competència en matèria d'esport, la facultat de concedir o denegar aquestes ajudes, i se l'autoritza a adoptar les mesures oportunes per al compliment i aplicació d'aquesta resolució i per a resoldre totes les incidències.  
En el cas que per part de la Conferència Sectorial o per alguna instrucció del Consell Superior d'Esports es produïsca alguna variació en les condicions d'aquesta ajuda europea, especialment, import, terminis d'execució o terminis de justificació, es delega en el director general amb competència en matèria d'esport per a modificar aquestes bases i convocatòria en aquest sentit.  
  
Sisé  
La present resolució produirà efectes l'endemà de la seua publicació en el Diari Oficial de la Generalitat Valenciana.  
  
Contra la present resolució que posa fi a la via administrativa, es podrà interposar, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, un recurs potestatiu de reposició davant la consellera d'Educació, Cultura i Esport, o bé plantejar directament recurs contenciós administratiu de conformitat amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, en els terminis i davant els òrgans que s'indiquen a continuació, sense perjudici que es puga exercitar, si escau, qualsevol altre recurs que estime procedent:  
  
a) El recurs de reposició haurà d'interposar-se davant la consellera d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu haurà de presentar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
  
  
València, 28 de març de 2023.- La consellera d'Educació, Cultura Esport: Raquel Tamarit Iranzo.  
ANNEX I  
Bases reguladores i convocatòria de les subvencions  
  
Primera. Objecte  
1. Aquestes subvencions tenen per objecte la concessió de subvencions destinades a la formació de dones en funcions de tècniques, entrenadores i àrbitres, per l'execució del Pla de recuperació, transformació i resiliència dins de la Component 26 Foment del Sector de l'Esport - C26 103. P02 Promoció de la igualtat en l'esport al territori de la Comunitat Valenciana, per a la realització de les actuacions necessàries per complir en els objectius del PRTR. Aquetes subvencions aniran destinades al foment de la formació de dones tècniques, àrbitres, jutgesses i entrenadores que afavorisca la incorporació de les alumnes en els cursos de tècnic esportiu, tècnic esportiu superior, cursos de formació d'entrenadors i entrenadores de nivell 1, 2 i 3, cicles de Formació Professional de la família professional d'activitat física i esportiva i cursos d'àrbitres i jutgesses per a sufragar totes aquelles despeses derivades del procés d'ensenyament.  
2. Les ajudes estan dirigides a dones que estiguen matriculades i cursant al llarg de 2023 formacions de tècnic esportiu, tècnic esportiu superior o cicles de Formació Professional de la família professional d'activitat física i esportiva, cursos de formació d'entrenadors i entrenadores de nivell 1, 2 i 3 del període transitori i cursos d'àrbitres i jutgesses esportives.  
  
Segona. Tipologia dels cursos  
Els cursos pels quals les sol·licitants podran optar a aquestes subvencions són els següents:  
a) Cursos de tècnic esportiu o tècnic esportiu superior impartits per un centre autoritzat i que s'ajusten al que s'estableix en el Reial decret 1363/2007, de 24 d'octubre, que estableix l'ordenació general dels Ensenyaments Esportius de Règim Especial (BOE 08.11.2007) en les modalitats esportives que es detallen a continuació: Atletisme, Bàsquet, Busseig Esportiu, Handbol, Esports de Muntanya i Escalada, Esports d'Hivern, Esgrima, Espeleologia, Futbol i Futbol Sala, Hípica, Judo i Defensa Personal, Piragüisme, Salvament i Socorrisme i Vela.  
  
b) Cursos de formació d'entrenadors i entrenadores de nivell 1, 2 i 3 del període transitori impartits per federacions esportives espanyoles o autonòmiques d'acord amb el que s'estableix en l'Ordre ECD/158/2014, de 5 de febrer, en la resta de modalitats esportives sobre les quals no existeix un títol de tècnic/a esportiu/iva o tècnic/a esportiu/iva superior i que compten amb un pla formatiu publicat en el BOE per resolució del Consell Superior d'Esports, així com els cursos d'entrenador en pilota valenciana desenvolupats conforme al que es disposa en l'Ordre 38/2018, de 20 de novembre, de la Conselleria d'Educació, Investigació, Cultura i Esport (DOGV 27.11.2018).  
  
c) Cicles de Formació Professional de grau mitjà i grau superior de la família professional d'activitat física i esportiva impartits per centres educatius públics i privats. S'inclouen en aquest apartat els títols de Formació Professional de grau mitjà de Tècnic/a en Activitats Eqüestres i Tècnic/a en Guia en el Medi Natural i de Temps Lliure i els títols de Formació Professional de grau superior de Tècnic/a Superior en Condicionament Físic i Tècnic/a Superior en Ensenyament i Animació Socioesportiva.  
d) Cursos d'àrbitres i jutgesses de qualsevol modalitat esportiva reconeguda impartits per federacions esportives espanyoles o autonòmiques.  
  
Tercera. Règim jurídic  
1. Aquestes subvencions es regiran per aquestes bases, per les disposicions de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; pels preceptes bàsics de la Llei 38/2003, de 17 de novembre, general de subvencions; el Reglament que la desplega, aprovat pel Reial decret 887/2006, de 21 de juliol; Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, i les seues disposicions de desplegament.  
  
2. A més, aquestes subvencions i les actuacions que es financen estaran sotmeses també al règim jurídic establit en les normes estatals o europees que regulen el Pla de recuperació, transformació i resiliència, i en particular a les següents:  
a) El Reglament (UE) 2020/2094 del Consell, de 14 de desembre de 2020, pel qual s'estableix un Instrument de Recuperació de la Unió Europea per a donar suport a la recuperació després de la crisi de la covid-19.  
b) El Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència (MRR).  
c) El Reglament (UE) 2020/852 del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles i pel qual es modifica el Reglament (UE) 2019/2088, ja que totes les actuacions que s'executen dins del PRTR han de complir el principi de no causar un perjudici significatiu als objectius mediambientals recollits en l'article 17 de l'esmentat reglament.  
d) L'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
e) L'Ordre HFP/1031/2021, de 29 de setembre, per la qual s'estableix el procediment i format de la informació a proporcionar per les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del Pla de recuperació, transformació i resiliència.  
f) Acord de 5 de juliol de 2022, de la Conferencia sectorial Estat-comunitats autònomes relatiu al projecte C26 Foment del Sector de l'Esport - C26.I03.P02 promoció de la igualtat en l'esport.  
  
Quarta. Persones beneficiàries i requisits  
1. Podran ser beneficiàries d'aquestes subvencions les dones que complisquen amb els següents requisits:  
- Tindre veïnatge administratiu en qualsevol municipi de la Comunitat Valenciana en el moment de la sol·licitud.  
- Acreditar que es troba matriculada i cursant els estudis corresponents durant l'any 2023, en qualsevol de les modalitats de cursos contemplades.  
2. Les persones beneficiaries assumeixen la totalitat de drets i obligacions inherents a tal condició, derivats de les disposicions de la Unió Europea, així com de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, dels preceptes bàsics de la Llei 38/2003, de 17 de novembre, general de subvencions, i del seu reglament de desplegament, i de les presents bases reguladores.  
3. Tots els requisits exigits per a sol·licitar aquestes ajudes o per a obtindre la condició de beneficiari hauran de complir-se abans de la finalització del termini de sol·licitud previst en aquesta convocatòria.  
4. Cada persona interessada podrà presentar una única sol·licitud d'ajuda per la seua matrícula en un únic curs dels previstos en la base segona del present annex, segons model normalitzat.  
  
Cinquena. Naturalesa jurídica de les ajudes, procediment i òrgans competents  
1. Les ajudes que es concedisquen tindran el caràcter de subvenció atorgada en règim de concurrència competitiva.  
2. El procediment s'iniciarà d'ofici, per convocatòria pública mitjançant aquesta resolució, i es donarà publicitat a les línies de crèdit i l'import global màxim destinat a la concessió de les ajudes, d'acord amb el que establisca la corresponent llei de pressupostos de la Generalitat per a la anualitat pressupostària.  
3. La concessió en règim de concurrència competitiva es realitzarà mitjançant la comparació de les sol·licituds presentades, a fi d'establir una prelació entre aquestes.  
4. L'ordenació i instrucció del procediment correspondrà al servei d'esport d'elit i formació esportiva de la direcció general amb competència en matèria d'esport. Per a l'estudi i valoració de les sol·licituds presentades, es constituirà una comissió tècnica formada per cinc membres, designats per la persona titular de la direcció general competent en matèria d'esport.  
  
  
Sisena. Import a concedir i dotació pressupostària  
1. La quantia global màxima a concedir en aquesta convocatòria ascendeix a 380.000 €, que es finançarà amb els crèdits procedents de PRTR, amb càrrec a la aplicació pressupostària 38.45.88.738.66, MRR Cultura i Esport del capítol IV, línia S9154.  
2. La dotació del crèdit per als quatre tipus de cursos serà el següent:  
  
a) Alumnes de cursos de tècnic/a esportiu/iva o tècnic/a esportiu/iva superior, fins a 100.000 euros.  
b) Alumnes de cursos de formació d'entrenadors i entrenadores de nivell 1, 2 i 3 del període transitori, fins a 100.000 euros.  
c) Alumnes de cicles de formació professional de grau mitjà i grau superior de la família professional d'activitat física i esportiva, fins a 100.000 euros.  
d) Alumnes de cursos d'àrbitres i jutgesses, fins a 80.000 euros.  
En el cas que un tipus de curs no esgote el seu pressupost, la quantitat no disposada s'acumularia, en primer lloc, als cursos tipus a). En el cas que als cursos de tipus a) no s'esgotara el seu pressupost, la quantitat no disposada s'acumularia, en segon lloc, als cursos tipus b). En el cas que als cursos de tipus b) no s'esgotara el seu pressupost, la quantitat no disposada s'acumularia, en tercer lloc, als cursos tipus c). En el cas que als cursos de tipus c) no s'esgotara el seu pressupost, la quantitat no disposada s'acumularia, en quart lloc, als cursos tipus d).  
  
3. L'import global màxim de les ajudes convocades per aquesta resolució quedarà condicionat a l'efectiva transferència dels fons europeus procedents de l'Administració General de l'Estat a través del Consell Superior d'Esports.  
  
Setena. Obligacions de les persones beneficiàries  
1. Són obligacions de les persones beneficiàries d'aquestes subvencions les previstes en la Llei 1/2015, de 6 de febrer, de la Generalitat, en els preceptes bàsics de la Llei 38/2003, de 17 de novembre, i el seu Reglament de desplegament, en les normes que regulen el Mecanisme de recuperació i resiliència, així com en la resta de la normativa aplicable, en aquestes bases i en les resolucions de concessió i especialment les següents:  
a) Executar les actuacions objecte de la subvenció, amb ple respecte a les condicions establides en aquestes bases. Hauran de realitzar els cursos dins el termini establit.  
b) Justificar documentalment que s'ha tramitat la matrícula en el curs i el compliment dels requisits i condicions previstos, en la forma que regulen aquestes bases.  
c) Comunicar a la conselleria convocant l'obtenció d'altres subvencions, ajudes, ingressos o recursos per a la mateixa finalitat, provinents de qualsevol administració o ens públic o privat. Aquesta comunicació haurà d'efectuar-se tan prompte com es conega la seua concessió. En cas que no hi haja altres subvencions, ajudes, ingressos o recursos, s'haurà de presentar una declaració responsable en aquests termes.  
d) Subministrar, si es considera necessari, a la Generalitat la informació relativa a l'execució del curs. A aquests efectes seran responsables immediats de la fiabilitat de la informació.  
e) Sotmetre's a les actuacions de comprovació i control financer que puga realitzar la direcció general competent en matèria d'esport, la Intervenció General de la Generalitat, la Sindicatura de Comptes, el Tribunal de Comptes. Igualment se sotmetran a les actuacions d'inspecció i investigació previstes en la Llei 11/2016, de 28 de novembre, de la Generalitat, de l'Agència de Prevenció i Lluita contra el Frau i la Corrupció de la Comunitat Valenciana. Així mateix es sotmetran a les actuacions dels òrgans de control de la Comissió Europea i a qualssevol altres actuacions de comprovació i/o control financer que puguen realitzar els òrgans de control competents, tant nacionals com europeus, d'acord amb el que s'estableix en la normativa aplicable a la gestió de les ajudes cofinançades amb fons europeus, aportant per a això quanta informació els siga requerida. En aquest sentit, resultarà aplicable el que es preveu en l'article 22.2.e del Reglament (UE) 2021/241 del Parlament Europeu i del Consell, de 12 de febrer de 2021.  
f) Complir la normativa esportiva arreplegada en la Llei 2/2011, de març de la Generalitat, de l'esport i l'activitat física de la Comunitat Valenciana, i en la normativa reguladora de la corresponent formació esportiva objecte de subvenció.  
g) Custodiar i conservar la documentació de l'activitat finançada de conformitat amb la normativa estatal i autonòmica aplicable, i d'acord amb l'article 132 del Reglament (UE, Euratom) 2018/1046 del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió Europea per un període mínim de 5 anys.  
h) Procedir al reintegrament dels fons percebuts quan es donen les circumstàncies previstes en aquestes bases i en els supòsits contemplats en la normativa aplicable.  
2. A més les anteriors, seran obligacions de les persones beneficiàries les recollides en les normes aprovades, o en les que es pogueren aprovar, en l'àmbit estatal o europeu, en relació amb la gestió dels fons associats al Pla de recuperació, transformació i resiliència del Govern d'Espanya.  
Així mateix, seran obligacions de les persones beneficiàries les que s'assenyalen en les instruccions que puguen rebre de les autoritats nacionals i europees de gestió o de certificació dels fons associats al PRTR, o les que els transmeta la Conselleria d'Educació, Cultura i Esport per pròpia iniciativa o en nom d'aquelles. En particular, les relatives a contribuir als objectius de canvi climàtic, al que s'estableix en relació al principi de no causar dany significatiu (principi de DNSH), evitar conflictes d'interessos, frau, corrupció, o no concurrència de doble finançament, entre altres.  
3. Les persones beneficiàries hauran de complir amb les obligacions d'informació, comunicació i publicitat que les autoritats competents establisquen relatives al finançament del Mecanisme de recuperació i resiliència, tot això, de conformitat amb el que es disposa en l'article 9 de l'Ordre HFP/1030/2021, de 29 de setembre.  
A l'efecte, han d'adoptar mesures d'informació, comunicació i visibilitat de les actuacions finançades incloent-hi els logos següents:  
  
a) L'emblema de la Unió Europea.  
b) Juntament amb l'emblema de la Unió, s'inclourà el text «Finançat per la Unió Europea-Next Generation EU».  
c) Es tindran en compte les normes gràfiques i els colors normalitzats establits en l'annex I del Reglament d'Execució 821/2014 de la Comissió de 28 de juliol de 2014, pel qual s'estableixen disposicions d'aplicació del Reglament (UE) 1303/2013 del Parlament Europeu i del Consell, pel que fa a les modalitats concretes de transferència i gestió de les contribucions del programa, la presentació d'informació sobre els instruments financers, les característiques tècniques de les mesures d'informació i comunicació de les operacions, i el sistema per al registre i l'emmagatzematge de dades.  
També es pot consultar la següent pàgina web:  
https://ceice.gva.es/es/accions/esport  
d) Així mateix, s'inclourà el logotip oficial del Pla de recuperació, transformació i resiliència del Regne d'Espanya, i una referència a la gestió per la Conselleria d'Educació, Cultura i Esport de la Generalitat Valenciana.  
4. A l'efecte d'auditoria i control i segons el que s'estableix en l'article 22 del Reglament (UE) 2021/241 del Parlament Europeu i del Consell, de 12 de febrer de 2021, les dades dels perceptors finals d'aquestes ajudes seran públiques.  
  
Huitena. Termini i forma de presentació de les sol·licituds  
1. El termini de presentació de les sol·licituds per a aquesta convocatòria serà de 20 dies hàbils a comptar des de l'endemà de la publicació de la present resolució en el Diari Oficial de la Generalitat Valenciana. L'incompliment d'aquest termini o la presentació de la sol·licitud de manera diferent a l'electrònica que es determina en el paràgraf següent comportarà l'exclusió d'aquesta convocatòria.  
2. Les sol·licituds de subvenció es presentaran exclusivament per mitjans electrònics, de conformitat amb el que s'estableix en l'article 14.3 de la Llei 39/2015, d'1 d'octubre, del procediment administratiu comú de les administracions públiques, i hauran de ser subscrites per la persona interessada, conforme a la normativa aplicable. Per a això s'accedirà a l'apartat de serveis en línia de la seu electrònica de la Generalitat, accessible a través d'https://sede.gva.es en l'apartat d'Ajudes, beques i subvencions en el procediment corresponent a aquesta convocatòria o s'accedirà directament a través de l'enllaç següent: http://www.gva.es/va/inicio/procedimientos'id\_proc=XXXX. Se seleccionarà l'opció «Tramitar amb certificat», s'emplenaran les dades de la sol·licitud general de subvenció telemàtica i s'adjuntaran els documents indicats en la base novena d'aquesta resolució.  
3. La sol·licitud degudament emplenada i signada de l'annex III inclourà:  
a) Les dades de la persona sol·licitant de la subvenció.  
b) Correu electrònic que es fixa per a rebre notificacions i informació relativa a aquest procediment.  
c) Nom del curs en el qual es troba matriculada.  
d) Centre educatiu o federació que convoca i dates del curs.  
e) El compromís de realitzar el curs subvencionat, en les condicions fixades en la convocatòria per l'entitat promotora del citat curs, i de conformitat amb les normes aplicables al PRTR i al Mecanisme de recuperació i resiliència de la UE, si s'obté l'ajuda.  
f) El compromís del sol·licitant de finançar la part no subvencionada per la Generalitat perquè puguen complir-se els terminis d'aquesta convocatòria, en cas que encara no es dispose d'aquesta dotació o finançament.  
g) El compromís de concedir els drets i accessos necessaris per a garantir que la Comissió, l'OLAF, el Tribunal de Comptes Europeu, la Fiscalia Europea i les autoritats estatals o de la Comunitat Valenciana, exercisquen les seues competències en relació a aquestes ajudes, així com d'adoptar les mesures necessàries per a previndre i detectar el frau i la corrupció, i de comunicar, si escau, a les autoritats pertinents els incompliments observats.   
h) Declaració relativa al fet que la persona sol·licitant no es troba compresa en cap de les causes que impedeixen obtindre la condició de beneficiari de subvencions públiques assenyalades en la Llei 38/2003, general de subvencions, i especialment en el seu article 13.  
i) Declaració relativa a la sol·licitud o obtenció d'altres ajudes per al curs per al qual se sol·licita la subvenció i de no incórrer en doble finançament i de que no consta risc d'incompatibilitat amb el règim d'ajudes d'Estat de la UE.  
j) Declaració responsable de la persona sol·licitant d'accedir a la cessió i tractament de dades amb les finalitats expressades en l'apartat 2.d i 3, de l'article 22 del Reglament (UE) 2021/242 del Parlament Europeu y del Consell, de 12 de febrer de 2021, pel qual s'estableix el Mecanisme de recuperació i resiliència.  
k) Declaració responsable de la persona sol·licitant del compliment del principi de «no causar un perjudici significatiu al medi ambient» en el sentit establit en l'article 2.6 del Reglament (UE) 2021/241 del Parlament Europeu i del Consell, de 12 de febrer de 2021.  
  
4. Quan la sol·licitud no reunisca els requisits o falte algun document complementari dels exigits, es requerirà la persona interessada perquè ho esmene en el termini de 10 dies, amb la indicació que, si no ho fa, se la tindrà per desistida de la petició amb la prèvia resolució dictada a aquest efecte, de conformitat amb el que preveuen els articles 68 i 73 de la Llei 39/2015, d'1 d'octubre, del procediment administratiu comú de les administracions públiques.  
  
Novena. Documentació que ha d'acompanyar les sol·licituds  
Juntament amb la sol·licitud de la subvenció formulada en el document model que figura com a annex III, les sol·licitants hauran d'aportar necessàriament la següent documentació:  
a) DNI, en cas de no autoritzar la seua consulta per part de l'administració.  
b) Certificat d'empadronament en un municipi de la Comunitat Valenciana, en cas de no autoritzar la seua consulta per part de l'administració.  
c) Certificat del centre educatiu o de la federació autonòmica o espanyola que organitze el curs que especifique que la persona interessada està matriculada o ha presentat sol·licitud de matrícula en un dels cursos que s'especifiquen en la base segona d'aquest annex.  
d) Dades de domiciliació bancària a través del següent enllaç: https://sede.gva.es/va/inicio/procedimientos'id\_proc=22023, i que caldrà presentar justificant de registre d'entrada. No serà necessari si el compte en qüestió ja està donat d'alta en la Generalitat per haver-se presentat en una altra convocatòria. No obstant això, haurà d'indicar-se en la sol·licitud general de subvenció telemàtica el número de compte.  
e) Quan la tramitació electrònica s'haja realitzat a través del certificat digital d'una persona representant, s'haurà d'adjuntar la seua capacitat de representació, en cas que no conste en la Direcció General d'Esport, mitjançant la seua alta en el Registre electrònic de representació de la Generalitat o qualsevol altra modalitat de representació que es considere oportuna, d'acord amb els articles 34 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i d'acord amb els articles 5 i següents de la Llei 39/2015, d'1 d'octubre, del procediment administratiu comú de les administracions públiques.  
  
  
Desena. Comissió tècnica d'avaluació  
1. Per a l'estudi i valoració de les sol·licituds presentades, es constituirà una comissió tècnica d'avaluació formada per cinc membres, designats per la persona titular de la direcció general amb competència en matèria d'esport.  
2. Aquesta comissió estarà composta pels membres següents:  
a) La persona que ocupe la subdirecció de la direcció general amb competències en matèria d'esport, que serà el president o presidenta de la Comissió.  
b) La persona que ocupe el lloc de cap del Servei d'Esport d'Elit i Formació Esportiva.  
c) Tres persones al servei de la Direcció General d'Esport o de les direccions territorials de Educació, Cultura i Esport, una de les quals actuarà com a secretari o secretària.  
3. Els membres de la Comissió hauran de manifestar de forma expressa l'absència de conflicte d'interessos en l'atorgament de les ajudes (annex V). Les declaracions seran incorporades a l'expedient de tramitació de les subvencions i es conservaran amb la resta de documentació de la convocatòria.  
4. La seua composició tindrà en compte el principi d'equilibri quant a sexe, segons es preveu en la Llei orgànica 3/2007, de 22 de març, d'igualtat efectiva entre dones i homes.  
5. El règim de funcionament de la comissió serà el previst per als òrgans col·legiats en els articles 15 i següents de la Llei 40/2015, d'1 d'octubre, de règim jurídic del sector públic.  
  
Onzena. Barem aplicable i determinació de la quantia de la subvenció  
1. La comissió de valoració i seguiment tindrà en compte els criteris objectius d'atorgament de la subvenció següents:  
- Cursos tipus a): La quantia de les subvencions per a les alumnes dels cursos de tècnic esportiu superior no podrà ser superior a 1000 euros ni inferior a 600 euros i per a les alumnes dels cursos de tècnic esportiu no podrà ser superior a 800 euros ni inferior a 400 euros.  
- Cursos tipus b): La quantia de les subvencions per a les alumnes dels cursos de formació d'entrenadors i entrenadores de nivell 3 del període transitori no podrà ser superior a 900 euros ni inferior a 500 euros. La quantia de les subvencions per a les alumnes dels cursos de formació d'entrenadors i entrenadores de nivell 2 del període transitori no podrà ser superior a 800 euros ni inferior a 400 euros. La quantia de les subvencions per a les alumnes dels cursos de formació d'entrenadors i entrenadores de nivell 1 del període transitori no podrà ser superior a 700 euros ni inferior a 300 euros.  
- Cursos tipus c): La quantia de les subvencions per a les alumnes dels cicles de Formació Professional de grau superior de la família professional d'activitat física i esportiva no podrà ser superior a 1000 euros ni inferior a 600 euros i per a les alumnes dels cicles de Formació Professional de grau mitjà no podrà ser superior a 800 euros ni inferior a 400 euros.  
- Cursos tipus d): La quantia de les subvencions per a les alumnes dels cursos d'àrbitres i jutgesses de qualsevol modalitat esportiva reconeguda no podrà ser superior a 500 euros ni inferior a 200 euros.  
Si una vegada adjudicades les subvencions màximes establides per a cada tipus de curs a totes les sol·licitants que complisquen els requisits establits, l'import total és superior a la disponibilitat pressupostària per a cada tipus de curs, les dotacions màximes podran disminuir de manera proporcional fins a aconseguir les dotacions mínimes establides.  
  
Si una vegada aplicats els imports de subvenció mínims, l'import total continua sent superior a la disponibilitat pressupostària, se subvencionaran en primer lloc les persones que cursen estudis de grau superior o de major nivell. En cas d'empat, se subvencionaran les sol·licitants de major edat.  
La distribució de la quantia de la subvenció obtinguda per a cada tipus de curs s'efectuarà per proposta de la comissió tècnica d'avaluació atenent els criteris establits en aquesta resolució fins a esgotar el crèdit pressupostari.  
  
Dotzena. Resolució de concessió i termini  
1. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació a la persona titular de la direcció general amb competència en matèria d'esport, que resoldrà sobre l'ajuda i determinarà la quantia d'aquesta.  
2. La persona titular de la direcció general amb competències en matèria d'esport exerceix, per delegació del conseller, la competència per a resoldre la concessió o denegació de les sol·licituds presentades en el termini màxim de sis mesos a comptar de la publicació de la convocatòria en el Diari Oficial de la Generalitat Valenciana.  
3. Les sol·licituds sobre les quals no recaiga una resolució expressa en el termini de sis mesos des de la publicació de la convocatòria s'entendran denegades per silenci administratiu negatiu, sense perjuí de l'obligació legal de resoldre establida en la Llei 39/2015, del procediment administratiu comú de les administracions públiques.  
  
Tretzena. Mitjans de notificació i publicació  
1. La notificació de cadascun dels tràmits d'aquest procediment es farà per mitjans electrònics. Es realitzarà en la seu electrònica de la Generalitat, https://sede.gva.es, i en la pàgina web de la Conselleria d'Educació, Cultura i Esport, http://www.ceice.gva.es/va/web/deporte/ajudes, excepte la notificació de la resolució de concessió, que es publicarà en el Diari Oficial de la Generalitat Valenciana.  
2. D'acord amb el que disposen els articles 18 i 20 de la Llei 38/2003, de 17 de novembre, general de subvencions, la conselleria amb competències en matèria d'esport remetrà a la Base de Dades Nacional de Subvencions la informació sobre les convocatòries i les resolucions de concessió recaigudes en el marc d'aquestes bases, segons el que preveu el Reial decret 130/2019, de 8 de març.  
L'extracte d'aquesta convocatòria es publicarà en el Diari Oficial de la Generalitat Valenciana i la Base de Dades Nacional de Subvencions.  
  
Catorzena. Accés a models normalitzats i als tràmits electrònics d'aquest procediment  
1. Tots els impresos que figuren en aquesta convocatòria estaran a la disposició de les entitats interessades en la seu electrònica o portal institucional de la Generalitat en internet i s'hi podrà accedir en l'adreça web:  
http://www.gva.es/es/inicio/procediments'id\_proc=23480  
  
Quinzena. Modificació de la resolució de concessió   
1. L'alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. L'import de la subvenció concedida en cap cas podrà ser d'una quantia tal que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. Aquesta convocatòria de subvencions contempla la possibilitat que augmente la dotació de la línia pressupostària, i en aquest cas l'esmentat augment es distribuirà entre les persones sol·licitants, sense obrir nou termini de sol·licituds. També es preveu la possibilitat que en cas de renúncia o disminució de subvenció per part d'alguna persona es puga aprofitar aquest disponible per a augmentar els beneficiaris o augmentar l'import de les subvencions concedides.  
  
Setzena. Compatibilitat de les subvencions  
1. Les subvencions que s'atorguen a l'empara de les presents bases reguladores seran compatibles amb altres subvencions, ajudes, ingressos o recursos per a la mateixa finalitat, procedents de qualssevol administració o ens públics o privats, nacional, o d'organismes internacionals, sempre que les ajudes rebudes no financen les mateixes despeses, i l'import del conjunt de les subvencions rebudes no supere el cost de l'actuació. Son incompatibles amb altres ajudes de la Unió Europea, encara que no superen el cost total de l'actuació.  
2. Els beneficiaris de les ajudes hauran d'informar l'òrgan responsable de la tramitació d'aquesta subvenció de la recepció d'altres subvencions, ajudes, ingressos o recursos rebuts per altres òrgans o entitats, per a sufragar totes aquelles despeses derivades del procés d'ensenyament.  
  
  
Dessetena. Procediment de pagament  
1. Una vegada resolta la convocatòria i efectuats els tràmits comptables preceptius el pagament de les quanties s'efectuarà en un únic pagament al compte bancari que s'haja consignat a través del tràmit automatitzat de domiciliació bancària i que haurà d'estar obert a nom de la beneficiària.  
  
Dihuitena. Pla de control   
1. La documentació justificativa permetrà comprovar la realització de l'activitat subvencionada, no obstant això, la direcció general amb competència en matèria d'esport podrà adoptar les mesures que considere oportunes per a l'adequat control de la seua execució.  
2. Finalitzades les actuacions subvencionades per part de la direcció general competent en matèria d'esport es realitzaran les actuacions de control de totes les subvencions concedides de conformitat amb el que s'estableix en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. El centre directiu responsable de la gestió d'aquestes subvencions durà a terme la comprovació material de l'efectiva aplicació de les subvencions atorgades mitjançant el següent pla de control:  
  
a) Tipus de control: durant el primer semestre de 2024 es realitzarà un control documental, relatiu a controlar si la persona beneficiària ha realitzat el curs pel qual s'ha atorgat la subvenció.  
b) Criteris de selecció de la mostra: Les actuacions de control es realitzaran, per sorteig, a un 5 % de les persones beneficiàries de la subvenció.  
Les actuacions descrites en aquest apartat s'inclouran en el pla de control que elabore la direcció general competent en matèria d'esport en 2023.  
  
Denovena. Invalidesa de la resolució de la concessió   
Són causes de nul·litat i d'anul·labilitat de la resolució de concessió de la subvenció les contemplades en l'article 36 de la Llei general de subvencions, i seran aplicables en aquest supòsit les previsions establides en el referit article.  
  
Vintena. Reintegrament i/o revocació de les subvencions  
1. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els següents casos:  
a) Obtindre la subvenció sense reunir les condicions requerides.  
b) Incompliment de la finalitat per a la qual la subvenció va ser concedida.  
c) Incompliment de les condicions imposades a les persones beneficiàries amb motiu de la concessió de la subvenció.  
d) Així com tots aquells casos que estableix l'article 37 de la Llei 38/2003, de 17 de novembre, general de subvencions.  
2. Els supòsits de reintegrament s'estableixen sense perjudici dels casos en què corresponga incoar un expedient sancionador d'acord amb el que s'estableix en l'article 67 de la Llei 38/2003, de 17 de novembre, general de subvencions.  
  
Vint-i-unena. Conflicte d'interessos  
1. Les persones que intervinguen en la tramitació dels expedients hauran d'adoptar totes les mesures necessàries per a previndre qualsevol situació en la qual la imparcialitat i objectivitat en l'execució de l'acció puguen estar compromeses per raons d'interés econòmic, afinitats polítiques, vincles familiars o afectius, o qualsevol altre interés compartit.  
  
2. A aquestos efectes, hauran de comunicar oficialment a l'òrgan gestor, sense demora, tota situació constitutiva d'un conflicte d'interessos o susceptible de conduir a un conflicte d'interessos i prendre immediatament totes les mesures necessàries per a corregir aquesta situació. L'incompliment d'aquesta obligació pot suposar infracció a l'ordenament jurídic vigent.  
  
Vint-i-dosena. Protecció de dades  
Les subvencions objecte de la convocatòria requereixen el tractament de dades de les sol·licitants, membres de la comissió tècnica d'avaluació i de tercers, en els termes següents:  
a) Responsable del tractament: Conselleria d'Educació, Cultura i Esport.  
b) Categoria i origen de les dades a tractar: dades personals identificatives, de contacte i de qualsevol altra naturalesa que siguen recollides bé a través de formularis o de consulta a plataformes autonòmiques d'interoperabilitat (d'ara en avant PAI) o a altres administracions públiques, bé mitjançant documentació entregada per representants de les entitats sol·licitants. Si la documentació presentada conté dades de terceres persones, prèviament a la comunicació d'aquestes dades a la Conselleria les persones sol·licitants han d'informar aquestes persones del tractament de les seues dades per part de la Conselleria, en els termes previstos en aquest apartat.  
c) Fins del tractament i base jurídica: amb base jurídica en el compliment d'una missió realitzada en interés públic, exercici de poders públics i en el compliment de les obligacions legals segons les bases reguladores d'aquesta convocatòria i altres normes aplicables, incloent-hi les que regulen el tràmit electrònic, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides seran publicades en el DOGV a l'efecte de notificació, en la pàgina web de la Conselleria http://www.ceice.gva.es, en el portal de transparència de la Generalitat Valenciana i en el Sistema Nacional de Publicitat de Subvencions.  
d) Persones destinatàries de les dades: les dades personals podran ser comunicades tant a la PAI, per a comprovar les dades de sol·licitants, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegació de Protecció de Dades i altres tercers subjectes de dret privat amb interés legítim i/o dret d'accés en el procediment. Si és el cas, les dades podran ser tractades per tercers encarregats del tractament.  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
h) Drets: la persona interessada pot exercitar els drets d'accés, rectificació, supressió, oposició, limitació del tractament, portabilitat i no ser objecte d'una decisió basada únicament en el tractament automatitzat, a través de les vies següents:  
- Tràmit electrònic accessible en l'adreça següent: https://www.gva. es/va/inicio/procedimientos'id\_proc=19725  
- Enviant la petició a qualsevol de les adreces següents: Postal: avinguda de Campanar, 32 46727 València  
- electrònica: ugrqngrrtrgtiknrixusogfw@qqa.hf  
- De manera presencial a través del registre.  
L'exercici dels drets requereix la identificació inequívoca de la persona interessada o del seu representant.  
i) Dret a reclamar: la persona interessada pot presentar una reclamació davant de l'Agència Espanyola de Protecció de Dades, a través de la seu electrònica accessible en l'adreça https://www.aepd.es, si considera no atesos els seus drets o vulnerat el tractament de les seues dades personals. Prèviament pot contactar amb la Delegació de Protecció de Dades de la Generalitat a través de zow@uwa.ra o dirigint-se al passeig de l'Albereda, 16 - 46537 València.  
Més informació en www.ceice.gva.es/va/registre-de-tractamentde-dades.  
ANNEX II  
Modificació del Pla estratègic de subvencions 2020-2023 de la Conselleria d'Educació, Cultura i Esport  
  
S'afig una nova línia en l'objectiu estratègic 4 de la Direcció General d'Esport «Ensenyaments, cursos i activitats formatives, i titulacions oficials relacionades amb l'activitat física i l'esport», fomentant la formació mitjançant la concessió d'ajudes a la formació en funcions de tècniques, entrenadores, àrbitres i jutgesses esportives  
CODI: S9154 Programa 451.99 MRR Cultura i Esport.  
DENOMINACIÓ: Beques-Subvencions per a tècniques, entrenadores, àrbitres i jutgesses esportives - MRR  
MODE DE CONCESSIÓ: Concurrència competitiva.  
BENEFICIÀRIES: Tècniques, entrenadores, àrbitres i jutgesses esportives.  
DESCRIPCIÓ I FINALITAT: Concessió de beques-subvencions per a la formació en funcions de tècniques, entrenadores, àrbitres i jutgesses esportives  
1. Àrees de competències afectades i sectors als quals es dirigeixen les ajudes:  
Formació, igualtat de gènere, esport femení. Projecte C26 «Foment del sector de l'esport - C26.I03.P02 Promoció de la igualtat en l'esport.  
  
2. Objectius i efectes que es pretenen amb l'aplicació: Augmentar el nombre de dones tècniques, àrbitres, jutgesses i entrenadores a la Comunitat Valenciana que compleixen els objectius del PRTR.  
3. Mecanisme: Convocatòria de subvenció 2023.  
4. Delimitació de les línies bàsiques de les bases reguladores: Queden establides en aquesta mateixa resolució:  
1. Requisits de les beneficiàries.  
2. Procediment de la convocatòria i de concessió de la subvenció.  
  
3. Criteris d'atorgament de la subvenció.  
4. Justificació de la concessió.  
5. Calendari   
6. Despeses previsibles per a la realització i fonts de finançament:  
Capítol IV:  
2023: 380.000 €  
Origen dels fons: fons europeus del Pla de recuperació, transformació i resiliència.  
8. Pla d'acció  
Se realitzarà una resolució anual de la direcció general competent d'una convocatòria en règim de concurrència competitiva.  
9. Indicadors de seguiment i avaluació  
Nombre de dones subvencionades  
10. Resultats de l'avaluació del pla estratègic anterior: És una nova actuació que no es contemplava en l'anterior pla.